****

**ПРЕДШКОЛСКА УСТАНОВА „ВРАЧАР''**

**Број: 6/ 167-3**

**Датум: 01.11.2022.г.**

**11118 Београд**

**Ул.Бјелановићева бр.2**

На основу члана 189. став 1 . тачка 8. Закона о основама система образовања и васпитања (Сл. Гласник РС 88/2017, 27/2018, 10/2019, 6/2020 и 129/2021), Упутства за израду акта којим установе образовања и васпитања прописују мере, начин и поступак заштите и безбедности деце и ученика ("Сл. гласник РС", бр. 67/2022), издатог од стране Министарства Просвете, науке и технолошког развоја, бр. 601-00-00019/2022-04, од 20.05.2022.г., члана 28. став 1. тачка 1. Статута Предшколске установе „Врачар“, Београд, Управни одбор Предшколске установе „Врачар“, Београд на 84. седници одржаној 01.11.2022 .године, донео је :

**ПРАВИЛНИК О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ ДЕЦЕ ЗА ВРЕМЕ БОРАВКА У УСТАНОВИ И СВИХ АКТИВНОСТИ КОЈЕ ОРГАНИЗУЈЕ**

**ПРЕДШКОЛСКА УСТАНОВА „ВРАЧАР“, БЕОГРАД**

**I Уводне одредбе**

**Члан 1.**

Правилником о мерама, начину и поступку заштите и безбедности деце прописују се мере, начин и поступак заштите и безбедности деце Предшколске установе „Врачар", Београд (даље: Установа) за време боравка у Установи и за време извођења свих активности које организује Установа, начин њиховог спровођења и одговорност запослених за неизвршавање одредаба овог правилника.

Правилник је донет на основу Упутства за израду акта којим установе образовања и васпитања прописују мере, начин и поступак заштите и безбедности деце и ученика ("Сл. гласник РС", бр. 67/2022), издатог од стране Министарства Просвете, науке и технолошког развоја, бр. 601-00-00019/2022-04, од 20.05.2022.г., као и анализе потенцијалних и актуелних ризика у организацији рада Установе, који се односе на просторне, техничке, временске и друге организационе услове, као што су: приступ и сигурност објеката установе (вртића), сигурност простора око објеката Установе (вртића), стање у унутрашњем простору објеката Установе (вртића), као и специфичне услове и околности које су карактеристичне за објекте Установе (вртића) и њихову околину, прописаних Упутством.

У поступку прописивања мера за заштиту и безбедност деце учествује и Савет родитеља ПУ „Врачар“, Београд.

**Члан 2.**

Установа у сарадњи са надлежним органом јединице локалне самоуправе, остварује комуникацију са релевантним институцијама на националном и локалном нивоу (органи, организације, установе, тела и др.) у реализацији заједничких активности усмерених на обезбеђивање заштите и безбедности деце.

Средства за спровођење мера из члана 1. овог правилника обезбеђују се у буџету јединице локалне самоуправе.

**Члан 3.**

Овим правилником, обезбеђује се деци право на заштиту и безбедност:

- у објекту вртића и дворишту вртића;

- ван објекта вртића и дворишта вртића, за време остваривања васпитно-образовних или других активности које организује Установа, у складу са законом и општим актом Установе.

**Члан 4.**

Васпитачи су обавези да у свакодневном контакту са децом, указују деци на опасности са којима се могу суочити за време боравка у Установи и извођењем других активности које организује Установа, као и са начином понашања којим се те опасности могу избећи или отклонити.

**Члан 5.**

Одредбе овог правилника дужни су да поштују сви запослени у Установи, родитељи, односно други законски заступници детета и трећа лица када се налазе у објекту вртића или дворишту вртића или на другом месту на којем се остварује васпитно-образовни рад или друга активност у организацији Установе.

Установа је у обавези да о свим мерама заштите и безбедности које предузима, на одговарајући начин (усмена информација, писмено обавештење, на огласној табли или званичној интернет страници Установе и сл.) упознаје родитеље, друге законске заступнике детета, трећа лица када се налазе у објекту вртића или дворишту вртића као и све запослене.

**Члан 6.**

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за коју се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

**Члан 7.**

Запослени, родитељи, други законски заступници детета, трећа лица када се налазе у објекту вртића или дворишту вртића обавезни су да директору, помоћнику директора, службенику за послове заштите, безбедност и здравља на раду , васпитачу-руководиоцу радне јединице или другом овлашћеном лицу пријаве сваку појаву за коју посумњају да би могла да угрози безбедност деце.

 **Члан 8.**

Посебна обавеза службеника за послове заштите, безбедност и здравља на раду је да повремено, без претходне најаве, а најмање једном месечно, проверава да ли се спроводе мере за остваривање заштите и безбедности деце у објектима као и да уради анализу потенцијалних и актуелних ризика у организацији рада установе (просторни, технички, временски и други организациони услови)..

**Члан 9.**

Установа у циљу превенције предузима мере заштите од пожара, сарађује са овлашћеним организацијама за контролу громобранских инсталација, поступа по правилима за одговорно поступање у случају елементарних непогода и других несрећа и сл. или других ванредних околности и ситуација; правилима за сарадњу са комуналним службама ради обезбеђења тротоара и уличног осветљења на прилазу установи; правилима за сарадњу са надлежним службама ради постављања одговарајуће заштитне сигнализације на саобраћајницама на прилазу Установи, као и свим осталим правилима за поступање у случају претње, односно сумње на постојање друге опасности по безбедност деце.

 **Члан 10.**

На материју коју уређује овај Правилник сходно се примењују одредбе других општих аката установе - Правилника о безбедности и здрављу на раду, Правила о заштити од пожара, Правила понашања у установи и других аката, чија је примена од значаја за остваривање заштите и безбедности деце.

**II Заштита и безбедност у објекту вртића и дворишту вртића**

**Члан 11.**

За време трајања васпитно-образовне и других активности током радне недеље , стално су закључана сва врата на објекту (вртића, јаслица), а главна улазна врата на објекту (вртића,јаслица) се откључавају само уз најаву доласка, коришћењем звона или интерфона и само је једна капија откључана на дворишту вртића.

За откључавање/ закључавање капија на дворишту вртића и врата на објекту вртића,током радне недеље задужени су: дежурна медицинска сестра-васпитач или дежурни васпитач, дежурна спремачица, сарадник-медицинска сестра за превентивну здравствену заштиту и негу:

**За објекте**:

-„Бисер“ ул. Светозара Марковића бр. 14-16, „Чаролија“ ул. Кумановска бр. 11, Звончић“ ул.Симе Игуманова бр. 16, „Мића и Аћим“ ул. Војводе Драгомира бр.11, „Луња“ ул. Метохијска бр. 42, „Палчић“ ул. Вукице Митровић бр.10, „Маза“ ул. Петроградска бр.3, „ Бисер“ ул. Светозара Марковића бр. 14-16, „Врачарац“, ул. Његошева бр.77, „ Нада Пурић“, ул. Крунска бр. 68, „Лепа Витас“ ул. Хаџи Милентијева бр.35, „Фића“ ул. Марулићева бр.8, „Гуливер“ ул. Младе Босне бр.5, „Свети Сава“ ул. Авалска бр.8, „Бубамара“ ул. Тимочка бр.24,

током радне недеље : сарадник-медицинска сестра за превентивну здравствену заштиту и негу откључава главну капију на дворишту вртића пре почетка васпитно-образовног рада и главна улазна врата. Због безбедности деце за време трајања васпитно-образовних активности у Установи улазна врата објеката у Установи се закључавају сваког радног дана од 08:30 часова, до када је родитељ, законски заступник у обавези да доведе дете у Установу, да се не би реметио утврђени режим рада, а отварају се по потреби уз коришћење интерфона: за доношење ручка, ужине и сл., доласка родитеља или другог законског заступника, по до краја радног времена све до 18:00 часова. Дежурни васпитач, заједно са запосленим на одржавању хигијене, проверавају стање просторија и дворишта објеката у Установи и уколико нешто није у реду о томе обавештавају директора, помоћника директора или васпитача-руководиоца радне јединице или службеника за послове заштите, безбедности и здравља на раду, пријављују надлежној служби кварове и оштећења на инсталацијама - опреми водоводној, канализационој, електричној и др, а у случају потребе предузимају неопходне мере.  Дежурна спремачица закључава главну капију на дворишту вртића после васпитно-образовног рада и главна улазна врата.

**За објекте:**

-Радна заједница ПУ „Врачар“, Београд, ул. Бјелановићева бр.2., током радне недеље: запослени из централне кухиње откључавају главна врата на уласку у Радну заједницу, пре почетка рада док дежурна спремачица на крају радног времена закључава главна улазна врата. Уколико нешто није у реду о томе обавештавају директора, помоћника директора, или службеника за послова заштите, безбедности и здравља на раду, пријављују надлежној служби кварове и оштећења на инсталацијама - опреми водоводне, канализационе, електричне и гасне мреже и др, а у случају потребе предузимају неопходне мере.

--Централна кухиња ПУ „Врачар“, Београд, ул. Бјелановићева бр.2. током радне недеље: запослени из централне кухиње у 05.00 часова (кувар одређен од стране шефа кухиње), на почетку радног времена откључава, а по завршетку закључава улазна врата (магационер) у 14.00 часова, док рампу испред кухиње откључава и закључава транспортни радник одређен од стране шефа кухиње. Уколико нешто није у реду о томе обавештавају директора, помоћника директора, или службеника за послова заштите, безбедности и здравља на раду , пријављују надлежној служби кварове и оштећења на инсталацијама - опреми водоводне, канализационе, електричне и гасне мреже и др, а у случају потребе предузимају неопходне мере.

**Члан 12.**

Када се у Установи не изводи васпитно-образовне и друге активности, све капије на дворишту вртића и сва улазна врата на објекту вртића су закључана.

**Члан 13.**

Установа је дужна да за време васпитно-образовних активности у Установи које се одвијају у дворишту обезбеди присуство васпитача и по потреби помоћног особља који обављају своје дужности у складу са Правилима понашања у Установи. Установа ће по потреби, по одлуци Савета родитеља, за текућу радну годину, ангажовати лице за техичко обезбеђење објекта. Обавезе тог обезбеђења утврђују се уговором. Улазак у зграду Установе дозвољен је родитељима и старатељима деце и запосленима. Сва друга лица која долазе у Установу морају бити легитимисана. Обавезно је довођење деце у Установу у пратњи родитеља односно других законских заступника или лица које је од стране родитеља односно другог законског заступника овлашћено за довођење детета, као и преузимање детета по завршеном боравку у Установи. Дете у Установу може довести и преузети родитељ или пунолетна особа коју родитељ овласти за преузимање детета (писана изјава). Малолетним особама није допуштено довођење или преузимање детета. Уколико дође до промене особа или до промене адресе или броја телефона особе коју је родитељ односно други законски заступник навео као овлашћено лице обавезно је да обавести васпитача. Особа која доводи/одводи дете треба се лично јавити васпитачу.

Помоћни радници су дужни да обавесте руководиоца објекта уколико се у просторијама ван предвиђених за пријем странака налази лице које не ради у Установи. Забрањено је уношење оружја, оруђа и других средстава којима се може угрозити безбедност и живот деце и запослених односно нанети штета имовини Установе и личној имовини. Службена лица (запослена у ОУП-у и др.) могу уносити оружје у складу с правилима њихове службе. За време боравка деце у дворишту потребно је предузети мере којима се спречава могућност повређивања деце.

 **Члан 14.**

Након преузимања детета у објекту или на игралишту обавеза родитеља или старатеља је да се не задржавају дуже од потребног времена ради сигурног и несметаног боравка остале деце, али и сигурности надзора уласка и изласка родитеља и деце у току послеподневног преузимања.

 **Члан 15.**

Обавезе васпитача као и свих осталих запослених, као и других законских заступника детета, трећих лица када се налазе у објекту вртића или дворишту вртића, за време боравка у Установи, могућности боравка у Установи, односно непосредног учешћа родитеља детета у активностима Установе, кретање лица која долазе у Установу, начин утврђивања идентитета лица која остварују родитељско право, забрана пушења, уношења експлозивних материја и других опасних предмета, уређени су актом којим се прописују Правила понашања у Установи.

**Заштита од болести и повреда**

**Члан 16.**

Ради остваривања заштите и безбедности деце од болести и ширења заразе, Установа:

1) стара се о уредности и чистоћи просторија објеката (вртића, јаслица) и дворишта, у складу са санитарно-хигијенским прописима и мерама;

2) поступа по мерама надлежних органа наложеним у складу са прописима у области здравства;

3) у случају промена код деце које се односе на његово здравствено стање обавештава родитеља, предузима хитне мере уколико су неопходне и сарађује са лекаром детета и надлежним здравственим институцијама.

**Члан 17.**

Запослени на одржавању хигијене дужни су да редовно одржавају хигијену у просторијама Установе и двориштима уз примену атестираних хигијенских средстава и са прописаном опремом. Чишћење и прање просторија, као и дворишта врши се перманентно према утврђеном распореду. Запослени на одржавању хигијене обављају и друге послове по налогу директора и сарадника-медицинска сестра за превентивну здравствену заштиту и негу.

 **Члан 18.**

Ради остваривања заштите и безбедности детета од повреда, Установа:

1) обезбеђује набавку и коришћење намештаја за вртић, васпитно-образовних,дидактичких и других средстава који су безбедни за употребу и одговарају психофизичким својствима детета;

2) примењује стандарде и нормативе који се односе на простор вртића, број деце у групи и друге услове за обављање делатности;

3) обезбеђује стални надзор васпитача или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде;

 **Члан 19.**

Установа је у обавези да постави ормарић у коме се налази комплет за прву помоћ, са истакнутим телефонима ко је задужен да пружи прву помоћ, телефоне хитне помоћи и надлежног дома здравља, као и обавештење о начину поступања у ситуацији када је потребно детету указати прву помоћ или постоји сумња на потенцијални здравствени ризик или повреду детета - ко позива хитну помоћ и обавештава родитеља и по потреби надлежну инспекцију.

Обавеза родитеља је да дете, чије је здравствено стање такво да може да представља опасност за другу децу и запослене, одведу на одговарајући здравствени преглед и не доводи га у боравак, на васпитно-образовне и друге активности које организује Установа, док не добије одговарајућу потврду лекара о здравственој способности.

**Заштита од пожара, поплаве, електричне струје, удара грома и других опасних појава**

**Члан 20.**

Ради остваривања заштите од пожара, запослени су дужни да спроводе мере прописане Законом о заштити од пожара, плановима заштите од пожара, одлукама надлежног органа јединице локалне самоуправе, управног одбора и других органа и општим актом установе којим се уређују начин, поступак и мере у области противпожарне заштите.

 **Члан 21.**

Ради остваривања заштите и безбедности од поплаве и изливања воде и канализације, домари/мајстори одржавања, свакодневно проверавају исправност водоводних и канализационих инсталација и предузимају потребне мере у случају уочених промена које могу угрозити безбедност деце и запослених у Установи.

Сви запослени обавезни су да без одлагања обавесте домаре/мајсторе одржавања, директора, помоћника директора, васпитача-руководиоца радне јединице и службеника за послове заштите, безбедности и здравља на раду о уоченим променама на водоводним и канализационим инсталацијама, које могу угрозити безбедност деце и запослених у Установи.

**Члан 22.**

Ради остваривања заштите и безбедности од електричне струје, домари/мајстори одржавања свакодневно проверавају исправност електричних инсталација и предузимају потребне мере у случају уочених промена које могу угрозити безбедност деце и запослених у Установи.

Сви запослени обавезни су, да без одлагања обавесте домаре/мајсторе одржавања, директора, помоћника директора, васпитача-руководиоца радне јединице и службеника за послове безбедности и здравље на раду о уоченим променама на електричним инсталацијама, које могу угрозити безбедност.

 **Члан 23.**

Уређаји, други предмети и материје који се користе у васпитно-образовном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и здравље деце.

**Члан 24.**

Ради остваривања заштите и безбедности од удара грома, Установа редовно проверава исправност громобранских инсталација, у складу са прописима у тој области.

Сви запослени обавезни су да без одлагања обавесте домаре/мајсторе одржавања, директора, помоћника директора, васпитача-руководиоца радне јединице и или службеника за послове заштите, безбедности и здравља на раду, о уоченим променама на громобранским инсталацијама, које могу довести у питање њихово функционисање.

**III Заштита и безбедност на путу између куће и Установе**

**Члан 25.**

Директор Установе је обавезан да сарађује са органима надлежним за безбедност саобраћаја и прати стање саобраћајне сигнализације на прилазима објеката (вртића).

Сваки запослени обавезан је да о уоченим недостацима на саобраћајној сигнализацији обавести директора, помоћника директора, васпитача-руководиоца радне јединице или службеника за послова заштите, безбедности и здравља на раду, који ће ради решавања проблема ступити у контакт с надлежним органима.

**Члан 26.**

Установа пред надлежним органима покреће иницијативе ради побољшања безбедности у саобраћају на прилазима Установи (постављање „лежећих полицајаца“, семафора и других уређаја, организовање дежурства саобраћајних полицајаца и тако даље).

**Члан 27.**

Заштита деце у саобраћају обезбеђује се организовањем васпитно-образовних активности у вези саобраћаја, предавања саобраћајних стручњака, приказивањем филмова о саобраћају и разговором са децом.

**IV Заштита и безбедност ван објекта (вртића, јаслица) и дворишта вритића, за време остваривања васпитно-образовних и других активности које организује Установа**

**Члан 28.**

На остваривање заштите и безбедности детета за време боравка на зимовању, летовању, излету, као и за време извођења неке друге активности ван објекта (вртића) и дворишта вртића, примењују се основне одредбе Правилника, а сходно се примењују његове одредбе о остваривању заштите и безбедности детета у објекту (вртићу) и дворишту вртића. Посебно треба водити рачуна о томе да се у циљу заштите и безбедности превоз деце, по правилу, не врши у касним ноћним или раним јутарњим сатима, када су деца на зимовању, летовању или излету или неке друге активности ван објекта (вртића) и дворишта вртића.

**Заштита и безбедност деце за време извођења зимовања, летовања или излета**

**Члан 29.**

Зимовање, летовање, излети као облици васпитно-образовног рада, изводе се у складу са прдшколским програмом, годишњим планом рада Установе и програмом за организовање зимовања, летовања и излета.

Зимовање, летовање и излети се могу изводити након добијене сагласности Савета родитеља Установе.

**Члан 30.**

Приликом избора понуђача за извођење зимовања, летовања и излета, Установа ће посебну пажњу посветити његовој оспособљености за остваривање заштите и безбедности деце за време активности која се организује.

Уговор који се закључује за извођење зимовања, летовања, излета мора да садржи посебне ставке које се односе на предузимање мера заштите и безбедности деце.

Оспособљеност понуђача за остваривање заштите и безбедности деце односи се нарочито на:

1) поседовање одговарајуће лиценце за рад;

2) кадровску и техничку опремљеност за организовање путовања деце;

3) кадровску и техничку опремљеност за остваривање заштите и безбедности деце у објекту у којем су смештени (физичко и техничко обезбеђење објекта, обезбеђена медицинска помоћ );

4) квалитет исхране деце.

Смештај деце на зимовању, летовању, излетима мора се обезбедити само у објектима који испуњавају услове за извођење ових облика васпитно-образовног рада.

Пре поласка на зимовање, летовање, излети свако дете доноси потврду о здравственом стању.

**Обавезе установе у заштити од дискриминације, злостављања, занемаривања, страначког организовања и деловања**

**Члан 31.**

Установа је у обавези да планира превентивне и интервентне програме са циљем промене понашања код деце и запослених.

У том циљу, Установа израђује и реализује годишње програме заштите од насиља, злостављања и занемаривања и програма спречавања дискриминације у складу са Законом и правилником којим се уређује протокол поступања у Установи у одговору на насиље, злостављање и занемаривање и правилником којим се уређује поступање установе у случају сумње или утврђеног дискриминаторног понашања и вређања угледа, части или достојанства личности код деце као и код запослених.

Остваривању овог вида заштите и безбедности деце и запослених служе поштовање одредаба правила понашања у Установи , активности стручног тима за заштиту од дискриминације, насиља, злостављања и занемаривања детета и запослених као и од активности других одговарајућих стручних органа.

**Члан 32.**

У Установи су забрањене активности којима се угрожавају, омаловажавају, дискриминишу или издвајају деца, запослени и друга лица, односно групе лица, по основу: расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основима утврђеним законом којим се прописује забрана дискриминације.

Установа је у обавези да поступа у складу са актом којим се утврђују ближи критеријуми за препознавање облика дискриминације од стране запосленог, детета или трећег лица у Установи, а који заједнички прописују министар просвете и министар надлежан за послове људских права.

**Члан 33.**

У Установи је забрањено: физичко, психичко и социјално насиље; злостављање и занемаривање детета; физичко кажњавање и вређање личности, односно сексуална злоупотреба детета или запослених.

У Установи је забрањен сваки облик насиља и злостављања од стране детета, његовог родитеља и одраслог над васпитачем, стручним сарадником или другим запосленим. Због повреде ове забране, против родитеља се покреће прекршајни, односно кривични поступак.

**Члан 34.**

У Установи није дозвољено страначко организовање и деловање и коришћење простора Установе у те сврхе.

**V Завршне одредбе**

**Члан 35.**

Измене и допуне овог правилника врше се на исти начин и по поступку прописаном за његово доношење.

**Члан 36.**

 Овај правилник ступа на снагу осмог дана од дана објављивања на огласним таблама Установе, односно 08.11.2022.

 **Председник Управног одбора,**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Др Горан Бојовић**